Sociolog Jovo Bakić izjavio je u Novom danu da bi uspeh protesta, koji se nakon predsedničkih izbora svakodnevno održavaju u više gradova u Srbiji, bio u tome da se probudi nada da građani mogu nešto da menjaju jer, kako kaže, ako toga nema "prepušteni smo laganom propadanju".

"Izbori su povod za proteste, ali su uzroci dublji. Mladi znaju kolika je besperspektivnost, čudno je da se i ranije nisu bunili", izjavio je Bakić.



Dodaje da demonstranti osporavaju legitimitet čitavog sistema.

"Nije u pitanju samo Aleksandar Vučić. On je oličenje pokvarenog sistema, ali tu su i drugi političari. Protestuje se protiv lopovskog političkog sistema. Političari su vrste grabljivaca koji grabe bez stida i skrupula, a to izaziva gnev", kaže Bakić.



Navodi da najčešće postoje dve strategije - jedna je izlaz iz zemlje, a druga je borba.

"Najčešće su odlazili, među prvima smo u svetu po odlivu mozgova, a vi ne možete graditi normalno društvo ako mladi ljudi odlaze. Ovo je ohrabrujuće jer se ponovo pojavila energija koje dugo nije bilo, koja uliva optimizam da ćemo drugi put, posle 5. oktobra, dočekati smenu politčke garniture", kaže Bakić.

Ali, dodaje on, smena mora biti korenitija, odnosno "postojeće političke stranke se moraju zbrisati jer su uništile društvo".

"Moraju se graditi nove stranke, novi politički sistem, ali biti istovremeno svestan da ni to nije jemstvo uspeha jer smo na periferiji i zavisimo od velikih sila i domaćih kapitalista", objašnjava on.



"Bitnija energija od broja ljudi na protestima"

Kad je reč o brojnosti na protestima, Bakić smatra da je najbitnije pitanje energije.

"Koja šalje poruku: ne možete nam raditi ovo što nam radite. Pitanje broja nije ključno. Bitno da se jasno definiše stav, jednog dana će oni biti u većini, to nije sporno", smatra Bakić.

Bakić smatra da su teme u kampanji za predsedničke izbore bile "prilično besmislene".

"Saša Janković je govorio nešto što je važno, o pravnoj državi, ali nije to suština, već u katastrofalnoj socijalnoj situaciji u Srbiji. Zar zaista nema potencijala za nešto više ili imamo grabljivu, lopovsku vlast koja je u službi što stranog interesa, što sopstvenog džepa. Mi treba da kažemo dajte nešto i nama, ako nam ne date uzećemo sami", rekao je Bakić.



Podseća da su građani su bili razočarani prethodnom vlašću.

"Izneverene nade od 5. oktobra su uticala na razočaranje velikog broja ljudi, naročitu u srednjim slojevima. U taj vakuum je ušao Viučić, obećao da će se živeti bolje, da će biti prvenstveno više pravde. Dobio je izbore pri izlaznost koja nije visoka,znam ljude koji psuju vlast, a nisu izašli na izbore", kaže Bakić.

Dodaje da je takva situacija nastala zbog opšteg nepoverenja prema političarima koji zbog toga, kaže Bakić, možda treba da kažu: "Ako nisam sposoban da pobudim poverenje, ne treba da se bavim politikom".

"Maja Gojković krpa kojom Vučić briše parlament"

Bakić ocenjuje da je opozicija objektivno slaba i da je u parlamentu stoga "izložena svakojakom nasilju".

"Predsednica Skupštine Maja Gojković je oličenje takvog odnosa prema opoziciji. Nedozvoljivo je da se predsednica parlamenta tako ponaša. Ona nije predsednica parlamenta, nego je krpa kojom Vučić briše parlament", smatra Bakić.

Govoreći o zastupljenosti opozicije u medijima, Bakić kaže da "ako je opozicija rđava ne moraju mediji mnogo da znače".

"Presudan je kvalitet ljudi, programa koji možete da ponudite. Program može biti najbolji, ali ako ga ne predstavlja ličnost koja ima poverenje građana, ništa od toga", zaključuje Bakić.